次韵子由月季花再生
作者：蘇軾
朝代：宋

paragraphs: 幽芳本長春，暫瘁如蝕月。
且當付造物，未易料枯枿。
也知宿根深，便作紫筍茁。
乘時出婉娩，爲我暖栗冽。
先生早貴重，廟論推英拔。
而今城東瓜，不記召南茇。
陋居有遠寄，小圃無闊躡。
還爲久處計，坐待行年匝。
臘果綴梅枝，春杯浮竹葉。
誰言一萌動，已覺萬木活。
聊將玉蕊新，插向綸巾折。